করিমের ছেলে বাবুল বসেছিলেন পাশে। তিনি বললেন, বাবার যখন ৩০-৩৫ বছর বয়স, তখন একবার ঈদের দিন জামাতের পর গ্রামের মুরব্বিরা সালিশ করে তাঁকে গ্রাম থেকে বের করে দেয়। তাঁকে বলা হয়, তুমি যদি গান না ছাড়ো, তবে এই গ্রাম ছাড়তে হবে। বাবা বললেন, আমি গান বাজনা ছাড়তে পারবো না, আমি এখন শিখছি মাত্র। আরো অনেক কিছু আমার শেখার বাকি। মনে মনে চিন্তা করলেন-গ্রামের মানুষের আপত্তি থাকলে পাশের গ্রাম ‘ভাঙাডর’এ চলে যাবেন। সে গ্রামটি হিন্দু অধ্যুষিত। সেখানে কেউ বাধা দিবে না। গ্রামের কিছু লোক বাবাকে খুব পছন্দও করতো, তাদের দু’একজন তার কাছে এসে বলে, মুখে বলে ফেলো যে গান করবো না, তাহলেই আর সমস্যা থাকবে না। বাবা এতে রাজি হন না। বলেন, যে কাজ আমি পরে করবোই, এখন কেমনে বলি যে করবো না। এটা সম্ভব না। হাউ কাউ শুরু হয়ে যায়। গ্রামের এক মরুব্বি এসে চিৎকার চেঁচামেচি থামান। ঈদের নামাজ হয়ে যায়। বাবা মুরব্বিদের বললেন, আমার সিদ্ধান্ত আপনাদের জানাবো। এই বলে বাড়ি এসে তাঁর দোতারাটি কাঁধে নিয়ে তিনি চলে যান। এটা নিয়ে বাবা একটা গানও লিখেছিলেন